**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.12.2017, ora 08.00 – 25.12.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 25.12.2017, ora 07.00**

**RÂURI**

**Debitele au fost, în general, în scădere**, exceptând râurile din bazinele hidrografice: Bârzava, Moraviţa, Caraş, Nera, Cerna, Siret şi Prut, unde au fost relativ staţionare. Formaţiunile de gheaţă (gheaţă la maluri, năboi, izolat pod de gheaţă - în bazinele superioare ale Argeşului şi Tazlăului), prezente pe unele râuri din nordul, centrul şi estul ţării şi doar izolat pe cele din sud-vestul ţării au fost în uşoară restrângere şi diminuare.

Debitele se situează în general la valori peste mediile multianuale lunare, mai mici (30-90%) pe râurile din bazinele: Barcău, Bega, Timiș, Bârzava, Moravița, Nera, Cerna, Jiul mijlociu, bazinul superior al Argeşului, bazinul mijlociu și inferior al Prutului și sub 30 % pe râurile din bazinul hidrografic al Bârladului.

Nivelurile pe râuri la staţiile hidrometrice se situează sub **COTELE DE ATENŢIE.**

**Debitele vor fi în general în scădere,** exceptând râurile din bazinele hidrografice: Bârzava, Moraviţa, Caraş, Nera, Cerna, Siret, Prut şi bazinele superioare ale Mureşului şi Oltului, unde vor fi relativ staţionare.

Formaţiunile de gheaţă (gheaţă la maluri, năboi, izolat pod de gheaţă) existente, vor fi în uşoară restrângere şi diminuare.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară (secţiunea Baziaş) în intervalul 24.12 – 25.12.2017 a fost în scădere, având valoarea de 8100 m3/s**, peste media multianuală a lunii decembrie (5200 m3/s).

În aval de Porţile de Fier debitele au fost în scădere pe sectorul Gruia – Giurgiu şi în creştere pe sectorul Olteniţa – Tulcea.

**Debitul la intrarea în ţară (secţiunea Baziaş) va fi în scădere (8000 m3/s).**

În aval de Porţile de Fier debitele vor fi în scădere pe sectorul Gruia – Călăraşi şi în creştere pe sectorul Cernavodă – Tulcea.

**2.** **Situaţia meteorologică în intervalul 24.12.2017, ora 09.00 – 25.12.2017, ora 06.00**

**ÎN ŢARĂ**

**Vremea a fost mai caldă** decât în mod obișnuit la această dată în cea mai mare parte a țării, chiar deosebit de caldă în Moldova, unde abaterile față de normele climatologice specifice pentru această dată au fost de până la 12...13 grade. Cerul a fost variabil, cu înnorări în vestul, centrul și nordul teritoriului. S-au semnalat precipitații slabe, predominant sub formă de ploaie în Maramureș și local în Transilvania, doar ploi, izolat în Banat, Crișana, Moldova și Dobrogea, iar local la munte au fost mai ales ninsori. Vântul a prezentat intensificări susținute în zona montană, cu viteze de 70...80 km/h, iar pe creste au depășit 100 km/h, spulberând zăpada și viscolind ninsoarea. Rafale temporare au fost și în sud-vest și în nord-est, cu pâna la 55...65 km/h și izolat peste 70 km/h. La ora 20 era strat de zăpadă în zona montană, unde măsura - în platformele stațiilor meteorologice - până la 122 cm (la peste 2000 m altitudine în Masivul Făgăraș), în Maramureș (până la 10 cm), pe arii restrânse în Transilvania (până la 5 cm) și izolat în dealurile Munteniei (1 cm). Ceața a fost prezentă pe spații mici în Transilvania, Crișana și Maramureș. Temperaturile maxime s-au încadrat între 1 grad la Sighetu Marmației, Ocna Șugatag, Târgu Lăpuș, Dej, Sărmașu, Batoș, Târgu Mureș și Odorheiu Secuiesc și 14 grade la Bacău, iar la ora 06 se înregistrau valori termice cuprinse între -3 grade la Focșani și 9 grade la Drobeta-Turnu Severin, Târgu Ocna, Bacău și Piatra Neamț.

***Observație:*** *Începând de ieri de la ora 06.00 au fost în vigoare 16 atenționări cod galben, privind fenomene meteorologice periculoase imediate, câte 5 emise de SRPV Craiova și SRPV Bacău, 3 de SRPV Timișoara, 2 de CNPM pentru Muntenia și 1 de SRPV Cluj.*

**LA BUCUREŞTI**

**Vremea a fost în continuare mai caldă** decât în mod obișnuit la această dată. Cerul a fost variabil, mai mult senin noaptea, iar vântul a suflat slab și moderat. Temperatura maximă a fost de 7 grade la stația meteo Băneasa și 8 grade a Afumați și Filaret, iar la ora 06.00 se înregistrau 0 grade în Băneasa și 1 grad la Afumați și Filaret.

**3. Prognoza meteorologică în intervalul 25.12.2017, ora 09.00 – 26.12.2017, ora 09.00**

**ÎN ŢARĂ**

**Valorile termice vor continua să crească**, cu precădere în regiunile extracarpatice, unde vremea va deveni mult mai caldă decât în mod normal pentru această dată. Temperaturile maxime vor fi cuprinse în general, între 5 și 15 grade, iar cele minime se vor situa între -5 și 5 grade, mai scăzute în depresiuni. Cerul va fi variabil, cu unele înnorări și trecător precipitații slabe în nordul țării, ploi în Maramureș și izolat în Transilvania și mixte în nordul Carpaților Orientali. Vântul va sufla slab până la moderat, cu unele intensificări, îndeosebi în cursul zilei, în zona montană înaltă, iar local și la cote mai reduse în regiunile estice. Mai ales în timpul nopții, local în zonele joase de relief, îndeosebi din sud și sud-est, se va forma ceață sau nebulozitate joasă stratiformă.

**LA BUCUREŞTI**

**Vremea va deveni mult mai caldă** decât în mod normal pentru această dată. Temperatura maximă se va situa în jurul valorii de 12 grade, iar cea minimă va fi de -2...0 grade. Ziua cerul va fi mai mult senin, dar noaptea va crește probabilitatea de apariție a ceții sau nebulozității joase. Vântul va sufla slab și moderat.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 24 decembrie 2017 ora 20 – 25 decembrie 2017 ora 20.**

**STAREA STRATULUI DE ZĂPADĂ în data de 24.12.2017, ora 14:**

În ultimele 24 de ore, vremea a fost în general închisă, iar temperaturile au marcat o creştere. Cerul a fost mai mult noros şi pe arii relativ extinse a nins slab. Vântul a suflat moderat, cu intensificări în zonele înalte ce au depăşit 100 km/h pe crestele Bucegilor, viscolând zăpada. S-a semnalat ceaţă, asociată şi cu depuneri de chiciură. Stratul de zăpadă a crescut cu 3-5 cm în zonele înalte şi a scăzut în zonele joase cu 3-6 cm. La ora 14.00, acesta măsura 122 cm la Bâlea-Lac, 103 cm la Vârful Omu, 33 cm la Sinaia, 17 cm la Fundata şi 15 cm Predeal.

**EVOLUŢIA VREMII PENTRU INTERVALUL 24.12.2017 ora 20 – 25.12.2017 ora 20.00:**

Vremea se va încălzi faţă de ziua anterioară iar temperaturile vor deveni pozitive. Cerul va fi temporar noros în cursul serii şi al nopţii când trecător se pot semnala precipitaţii mixte slabe, ninsori în zonele înalte şi va deveni variabil mâine. Vântul va sufla în general moderat, cu intensificări temporare de peste 60 km/h din sector nord-vestic şi vestic mâine, viscolind sau spulberând zăpada pe creste unde rafalele vor depăși temporar 80-90 km/h. Local se va semnala ceaţă, asociată şi cu depunere de chiciură în zonele înalte.

**Peste 1800 m:** temperaturi minime: -6 la -3 gr.C; temperaturi maxime: 0 la 3 gr.C

**Sub 1800 m:** temperaturi minime: -3 la 0 gr.C; temperaturi maxime: 3 la 7 gr.C.

**STABILITATEA şi EVOLUŢIA STRATULUI de ZĂPADĂ:**

**ÎN FĂGĂRAŞ la altitudini de peste 1800 m: RISC MARE (4)**

Ninsorile moderate din ultimele 48 de ore însoţite de vânt puternic din sector nord-vestic, mai ales la altitudini înalte, au generat numeroase plăci de vânt, în special pe versanţii estici şi sudici. În profunzime sunt prezente cristale faţetate, intercalate între crustele mai vechi de gheaţă. Creşterea accentuată a temperaturilor însoţită de insolaţie, va umezi stratul de zăpadă la suprafaţă şi va genera curgeri superficiale, care pot angrena cu uşurinţă şi în mod spontan stratul de zăpadă preponderent pulver, întâlnit în acest moment în primii 30-50 cm de la suprafaţă. O supraîncărcare, chiar şi slabă, a stratului (turişti, schiori, etc) va accentua riscul declanşării avalanşelor de dimensiuni medii (şi chiar mari în zonele în care sunt create acumulări mai importante), prin alunecarea zăpezii puţin consolidate din partea superioară a stratului peste straturile mai vechi.

**ÎN BUCEGI la altitudini de peste 1800 m: RISC ÎNSEMNAT (3)**

La suprafaţă, în special la altitudini înalte, sunt formate plăci de vânt, mai ales pe versanţii estici şi sudici. În zonele mai joase, unde a fost depusă de vânt, zăpada pulver, de 30...50 cm se va tasa şi se vor forma legături slabe între cristale. Creşterea temperaturilor este mai redusă decât în Făgăraş dar şi aici sunt aşteptate temperaturi uşor pozitive, care, şi pe fondul insolaţiei de la orele prânzului, vor umezi stratul lasuprafaţă şi vor genera curgeri superficiale care ulterior pot starta avalanşe prin angrenarea straturilor subiacente. În profunzime sunt prezente cristale faţetate, intercalate între crustele mai vechi de gheaţă. Pe pantele înclinate, chiar şi în condiţii de slabe supraîncărcări, zăpada puţin consolidată din partea superioară a stratului va putea aluneca cu uşurinţă peste straturile mai vechi, ducând la declanşarea de avalanşe de dimensiuni medii.

La altitudini mai mici de 1800 m: **RISC MODERAT (2)**

Stratul de zăpadă se va umezi sub acţiunea temperaturilor pozitive şi a insolaţiei iar apa rezultată se va acumula în pelicule peste primele straturi de gheaţă din profunzime pe care straturile de deasupra pot aluneca, ducând la declanşarea de curgeri sau avalanşe de suprafaţă, în special pe pantele mai înclinate, risc amplificat în condiţii de supraîncărcări mari. În cazuri izolate avalanşe pornite de la peste 1800 m pot coborî sub această altitudine.

**Notă:**

**RISC MARE -** cod roşu **(4)** ■**:** Stratul de zăpadă este puţin stabilizat pe majoritatea pantelor suficient de înclinate; Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 21.12.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**A.P.M. Satu Mare** revine cu informaţii despre incendiul izbucnit în data de 18.12.2017, ora 02.45, la o sondă din zona localităţii Moftin, judeţul Satu Mare, în timpul lucrărilor pregătitoare de punere în funcţiune a unei sonde de prospecţiune pentru gaze, de către Serinus Energy România, cu sediul în Bucureşti, iar deţinătoarea perimetrului este firma poloneză Winstar, care mai deţine o sonda de explorare în zonă.

S-au facut măsuratori specifice de identificare a posibilelor noxe si a nivelului de zgomot şi că nici acestea nu pun în pericol sănătatea cetăţenilor.

Pe durata sărbătorilor, până la demararea intervenţiei pentru stingerea incendiului, zona este asigurată de mai multe echipaje de pompieri din cadrul Detaşamentului de Pompieri Carei, care execută prin rotaţie această misiune.

De asemenea, pentru delimitarea zonei, asigurarea securităţii şi restricţionarea accesului persoanelor neautorizate, cadre aparţinând Inspectoratului de Politie Judeţean şi Inspectoratului Judeţean de Jandarmi Satu Mare se află în permanenţă la faţa locului.

Zona este supravegheată de 7 autospeciale de stingere a incendiilor de la IGSU, care nu intervin direct din cauza posibilităţii de explozie. În timpul nopţii de 18-19.12.2017, structura schelei sondei s-a prăbuşit din cauza incendiului, acesta manifestându-se activ în continuare.

Au fost contactaţi specialişti canadieni pentru intervenţie la sondă în vederea stingerii incendiului şi punerea acesteia în condiţii de siguranţă, aceştia sosind de curând în România.

Cauzele care au dus la aprinderea pungii de gaz urmează a fi cercetate. Din primele constatări se pare că motivul ar fi o scânteie care s-a produs în timpul lucrării la instalaţia antiexplozie. Sonda deţine acte de reglementare din punct de vedere al protecţiei mediului şi este amplasată în câmp deschis la mai mult de 1 km de aşezări umane sau construcţii. Se va reveni cu informaţii suplimentare.

1. **În domeniul solului şi vegetaţiei**

**A.R.B.D.D. Tulcea** revine cu informaţii telefonice referitoare la stingerea incendiului de vegetaţie stuficolă, izbucnit în data de 23.12.2017, la ora 14.00, în zona situată între braţ Sulina şi canalul Sondei Letea, între localităţile sat Letea şi Oraş Sulina (District ecologic Sulina), judeţul Tulcea. Incendiul s-a stins de la sine în data de 23.12.2017, ora 22.00. **Au fost afectate 80 ha de stuf, papură şi rogoz**. Nu sunt obiective economice în apropiere. Nu au fost semnalate fenomene de mortalitate în rândul păsărilor, mamiferelor salbatice şi amfibienilor.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 23.12.2017 - 24.12.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**